ET Euroopa Liidu Teataja L 263/18

KOMISJONI OTSUS,

30. september 2008,

buprofesiini nõukogu direktiivi 91/414/EMÜ I lisasse kandmata jätmise ja kõnealust toimeainet sisaldavate taimekaitsevahendite lubade tühistamise kohta

(teatavaks tehtud numbri K(2008) 5109 all)

(EMPs kohaldatav tekst)

(2008/771/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, (1) eriti selle artikli 8 lõike 2 neljandat lõiku,

ning arvestades järgmist:

(1) Direktiivi 91/414/EMÜ artikli 8 lõikes 2 on sätestatud, et liikmesriik võib 12 aasta jooksul pärast kõnealuse direktiivi teatavakstegemist lubada turustada taimekaitsevahendeid, mis sisaldavad nimetatud direktiivi I lisas loetlemata toimeaineid, mis on juba turul kaks aastat pärast teatavakstegemise kuupäeva, samal ajal kui kõnesolevaid aineid tööprogrammi raames järk-järgult uuritakse.

(2) Komisjoni määrustes (EÜ) nr 451/2000 (2) ja (EÜ) nr 1490/2002 (3) on sätestatud direktiivi 91/414/EMÜ artikli 8 lõikes 2 osutatud tööprogrammi kolmanda etapi üksikasjalikud rakenduseeskirjad ja kehtestatud hindamist vajavate toimeainete loetelu nende toimeainete võimalikuks kandmiseks direktiivi 91/414/EMÜ I lisasse. Buprofesiin kuulub nimetatud loetelusse.

(3) Buprofesiini mõju inimeste tervisele ja keskkonnale on hinnatud vastavalt määruste (EÜ) nr 451/2000 ja (EÜ) nr 1490/2002 sätetele mitmete teataja kavandatud kasutusalade puhul. Nimetatud määrustes on määratud ka referentliikmesriigid, kes peavad esitama asjaomased hindamisaruanded ja soovitused Euroopa Toiduohutusametile (EFSA) vastavalt määruse (EÜ) nr 1490/2002 artikli 10 lõikele 1. Buprofesiini puhul oli referentliikmesriik Soome ja kogu asjaomane teave esitati 7. juulil 2005.

(4) Liikmesriigid ja Euroopa Toiduohutusameti hindamistöörühm esitasid hindamisaruande kohta vastastikused eksperdihinnangud ning aruanne esitati komisjonile 3. märtsil 2008 EFSA kokkuvõttena, milles käsitletakse vastastikuseid eksperdihinnanguid toimeaine buprofesiini riskianalüüsi kohta selle kasutamisel pestitsiidina. (4) Liikmesriigid ja komisjon vaatasid selle aruande läbi toiduahela ja loomatervishoiu alalises komitees ning see vormistati 20. mail 2008 komisjoni läbivaatamisaruandena buprofesiini kohta.

(5) Kõnealuse toimeaine hindamisel on esile kerkinud terve rida küsimusi. Eelkõige ei olnud võimalik tarbijate kokkupuudet ainega usaldusväärselt hinnata, sest puuduvad andmed, mis võimaldaksid määrata kindlaks asjakohase jäägi määratluse. Sellest tulenevalt ei olnud võimalik kättesaadava informatsiooni põhjal järeldada, et buprofesiin vastaks direktiivi 91/414/EMÜ I lisasse kandmise kriteeriumidele.

(6) Komisjon palus teatajal esitada omapoolsed märkused vastastikuste eksperdihinnangute tulemuste kohta ning teatada, kas ta kavatseb tulevikus aine kasutamist toetada või mitte. Teataja esitas omapoolsed märkused, mida on tähelepanelikult uuritud. Vaatamata teataja esitatud väidetele jäid eespool nimetatud probleemid siiski lahendamata ning EFSA ekspertide kohtumistel esitatud ja hinnatud teabe põhjal koostatud hindamistest ei selgu, et buprofesiini sisaldavad taimekaitsevahendid võiksid kavandatud kasutustingimustes üldiselt vastata direktiivi 91/414/EMÜ artikli 5 lõike 1 punktides a ja b sätestatud nõuetele.

(7) Seepärast ei tuleks buprofesiini kanda direktiivi 91/414/EMÜ I lisasse.

(8) Tuleks võtta meetmeid tagamaks, et buprofesiini sisaldavate taimekaitsevahendite kehtivad load tühistatakse ettenähtud ajavahemiku jooksul, et neid ei pikendata ning et selliste toodete jaoks uusi lubasid ei anta.

(9) Liikmesriigi antud ajapikendused buprofesiini sisaldavate taimekaitsevahendite olemasolevate varude realiseerimiseks, ladustamiseks, turustamiseks ja kasutamiseks peaksid piirduma kaheteistkümne kuuga, et olemasolevad varud saaks ära kasutada järgmise kasvuperioodi jooksul; seeläbi jäävad buprofesiini sisaldavad taimekaitsevahendid põllumajandusettevõtjatele kättesaadavaks 18 kuu jooksul käesoleva otsuse vastuvõtmisest arvates.

(10) Käesolev otsus ei piira taotluste esitamist buprofesiini kohta vastavalt direktiivi 91/414/EMÜ artikli 6 lõike 2 sätetele, mille üksikasjalikud rakenduseeskirjad on sätestatud komisjoni määruses (EÜ) nr 33/2008, (5) selle aine võimalikuks kandmiseks direktiivi I lisasse.

(11) Käesolevas otsuses sätestatud meetmed on kooskõlas toiduahela ja loomatervishoiu alalise komitee arvamusega,

ON VASTU VÕTNUD KÄESOLEVA OTSUSE:

Artikkel 1

Buprofesiini ei kanta toimeainena direktiivi 91/414/EMÜ I lisasse.

Artikkel 2

Liikmesriigid tagavad, et

a) buprofesiini sisaldavate taimekaitsevahendite load tühistatakse 30. märtsiks 2009;

b) alates käesoleva otsuse avaldamise kuupäevast ei anta ega pikendata buprofesiini sisaldavate taimekaitsevahendite lubasid.

Artikkel 3

Liikmesriikide poolt direktiivi 91/414/EMÜ artikli 4 lõike 6 sätete alusel antud ajapikendus on võimalikult lühike ning lõppeb hiljemalt 30. märtsil 2010.

Artikkel 4

Käesolev otsus on adresseeritud liikmesriikidele.

Brüssel, 30. september 2008 Komisjoni nimel komisjoni liige Androulla VASSILIOU

(1) EÜT L 230, 19.8.1991, lk 1.

(2) EÜT L 55, 29.2.2000, lk 25.

(3) EÜT L 224, 21.8.2002, lk 23.

(4) EFSA Scientific Report (2008) 128, “Conclusion regarding the peer review of the pesticide risk assessment of the active substance buprofezin”, finaliseeritud 3. märtsil 2008.

(5) ELT L 15, 18.1.2008, lk 5.